FI Euroopan unionin virallinen lehti C 6/27

KERTOMUS

innovatiivisia lääkkeitä koskevaa yhteistä teknologia-aloitetta toteuttavan yhteisyrityksen tilinpäätöksestä varainhoitovuodelta 2011 sekä yhteisyrityksen vastaukset

2013/C 6/04

JOHDANTO

1. Innovatiivisia lääkkeitä koskevan yhteisen teknologia-aloitteen toteuttamista varten perustettiin joulukuussa 2007 (1) kymmenen vuoden ajanjaksoksi eurooppalainen yhteisyritys (IMI-yhteisyritys), jonka toimipaikka on Brysselissä.

2. IMI-yhteisyrityksen tavoitteena on parantaa huomattavasti lääkekehitysprosessin toimivuutta ja tehokkuutta, jotta lääkeala tuottaisi pitkällä aikavälillä tehokkaampia ja turvallisempia innovatiivisia lääkkeitä (2).

3. Yhteisyrityksen perustajaosakkaat ovat komission edustama Euroopan unioni ja Euroopan lääketeollisuuden yhdistysten liitto (EFPIA). IMI-yhteisyrityksen osakkuutta voivat hakea tutkimusta ja kehitystä jäsenvaltiossa tai seitsemänteen puiteohjelmaan (3) assosioituneessa maassa suoraan tai epäsuorasti tukevat oikeussubjektit.

4. EU osarahoittaa IMI-yhteisyrityksen käyttökustannuksia ja tutkimustoimia enintään miljardilla eurolla seitsemännen puiteohjelman talousarviosta. EU:n ja EFPIA:n on perustajaosakkaina katettava käyttökustannuksia samansuuruisilla osuuksilla, jotka eivät ylitä neljää prosenttia EU:n koko rahoitusosuudesta. Muiden osakkaiden on osallistuttava käyttökustannuksiin suhteessa osuuteen, jolla ne rahoittavat tutkimustoimia. Tutkimusta tekevät lääkeyhtiöt, jotka ovat EFPIA:n jäseniä, osallistuvat tutkimustoiminnan rahoitukseen luontaissuorituksin (4), joiden arvo on vähintään yhtä suuri kuin EU:n rahoitusosuus (5).

5. Yhteisyritys aloitti itsenäisen toimintansa 16. marraskuuta 2009.

TARKASTUSLAUSUMAN PERUSTANA OLEVAT TIEDOT

6. Tilintarkastustuomioistuimen valitsema tarkastuksen lähestymistapa käsittää analyyttiset tarkastusmenetelmät, tapahtumien testaamisen yhteisyrityksen tasolla ja valvontajärjestelmien keskeisten menettelyiden arvioinnin. Tämän lisäksi tilintarkastustuomioistuin hyödyntää muiden tarkastajien työhön perustuvaa todentavaa aineistoa (kun relevanttia aineistoa on saatavilla) ja analysoi johdon antamia tietoja.

TARKASTUSLAUSUMA

7. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan mukaisesti IMI-yhteisyrityksen tilinpäätöksen (6), joka sisältää ”tilinpäätösasiakirjat” (7) ja ”selvityksen talousarvion toteuttamisesta” (8)31. joulukuuta 2011 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

8. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 185 artiklan 2 kohdan mukaisesti (9).

Johdon vastuu

9. Tulojen ja menojen hyväksyjänä toimitusjohtaja toteuttaa tulot ja menot sisältävää talousarviota yhteisyrityksen varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (10). Toimitusjohtajan vastuulla on kehittää (11) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (12), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tarkastajan vastuu

10. Tilintarkastustuomioistuimen vastuulla on antaa tarkastuksensa perusteella tarkastuslausuma yhteisyrityksen tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

11. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (13) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ja ammatillisia ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

12. Tilintarkastustuomioistuimen tarkastuksen osana toteutetaan menettelyjä, joiden tarkoituksena on saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita sovellettavat menettelyt sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

13. Tilintarkastustuomioistuin katsoo, että saatu todentava aineisto on riittävä ja sopiva jäljempänä esitettävien lausumien perustaksi.

Lausuma tilien luotettavuudesta

14. Tilintarkastustuomioistuin katsoo, että yhteisyrityksen tilinpäätös antaa olennaisilta osiltaan oikeat ja riittävät tiedot yhteisyrityksen taloudellisesta asemasta 31. päivältä joulukuuta 2011 sekä toimien tuloksista ja rahavirroista päättyneeltä varainhoitovuodelta yhteisyrityksen varainhoitoa koskevien säännösten mukaisesti.

Perusteet huomautuksia sisältävälle lausumalle tilien perustana olevien toimien laillisuudesta ja asianmukaisuudesta

15. Hallintoneuvosto hyväksyi yhteisyrityksen jälkitarkastusstrategian 14. joulukuuta 2010 tekemällään päätöksellä. Jälkitarkastusstrategia muodostaa keskeisen valvontamenettelyn, jonka avulla arvioidaan tilien perustana olevien toimien laillisuutta ja asianmukaisuutta (14). Syyskuussa 2012 päätökseen saadut jälkitarkastukset kattoivat 2,2 miljoonaa euroa (18,8 prosenttia IMI-yhteisyrityksen rahoitusosuudesta, jonka se hyväksyi maksettavakseen kesäkuussa 2011 validoimansa ensimmäisen ehdotuspyynnön osalta). Jälkitarkastuksissa havaittu virhetaso oli 6,84 prosenttia (15).

Huomautuksia sisältävä lausuma tilien perustana olevien toimien laillisuudesta ja asianmukaisuudesta

16. Tilintarkastustuomioistuin katsoo, että kohdassa 15 kuvattujen tekijöiden vaikutusta lukuun ottamatta yhteisyrityksen 31. päivänä joulukuuta 2011 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

17. Jäljempänä kohdissa 18–32 esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

Talousarvion toteuttaminen

18. Hallintoneuvosto hyväksyi vuotuiset budjetti- ja toteutussuunnitelmat 4. huhtikuuta 2011 (16), koska kesti kauan päästä yhteisymmärrykseen ja vahvistaa vuotuiseen toteutussuunnitelmaan sisällytettävät tieteelliset painopisteet. Tämä viivästytti ehdotuspyyntömenettelyn käynnistämistä. Yhteisyritys käynnisti vuoden aikana neljännen ehdotuspyyntömenettelyn, teki viisi avustussopimusta, jotka liittyivät kolmanteen ehdotuspyyntömenettelyyn, ja kahdeksan avustussopimusta, jotka liittyivät toiseen ehdotuspyyntömenettelyyn.

19. Tutkimustoimintaan käytettävissä olleiden 159 miljoonan euron maksusitoumusmäärärahojen täytäntöönpanoaste oli 66 prosenttia, ja täytäntöönpano tapahtui kokonaissitoumuksen avulla, joka kattoi neljännen ehdotuspyynnön. Hallinnollisen talousarvion käyttämättömien määrärahojen suuri määrä (44 prosenttia) osoittaa, ettei hallinnollinen talousarvio perustunut realistisiin arvioihin.

20. Varainhoitovuonna 2010 käyttämättä jääneet 117 miljoonan euron maksusitoumusmäärärahat ja 65 miljoonan euron maksumäärärahat siirrettiin varainhoitovuodelle 2011. Varainhoitovuonna 2011 jäi puolestaan käyttämättä 62 miljoonaa euroa maksusitoumusmäärärahoja ja 11 miljoonaa euroa maksumäärärahoja, jotka siirrettiin varainhoitovuodelle 2012.

Ehdotuspyyntömenettelyt

21. Vuosina 2008, 2009 ja 2010 järjestettyjen ehdotuspyyntömenettelyjen perusteella tehtiin avustussopimuksia, joiden kokonaismäärä oli vuoden 2011 lopussa 269 miljoonaa euroa. Vuonna 2011 käynnistettiin neljäs ehdotuspyyntömenettely, johon budjetoitu ohjeellinen EU-rahoitus oli 105 miljoonaa euroa. Vuonna 2012 käynnistettiin puolestaan viides ehdotuspyyntömenettely, johon budjetoitu ohjeellinen EU-rahoitus oli 80 miljoonaa euroa. Näin ollen voidaan todeta, että mikäli ehdotuspyynnöt pysyvät nykyisellä tasolla, on erittäin todennäköistä, että käytettävissä olevaa EU:n rahoitusosuutta ei käytetä kokonaisuudessaan.

Epäjohdonmukaisuudet hallintoneuvoston päätösten ja talousarvio- ja varainhallintoa koskevan selvityksen välillä

22. Talousarvio- ja varainhallintoa koskevan selvityksen mukaan luvun 30-C2 (tutkimusohjelma) kokonaismäärärahat (117 miljoonaa euroa) ovat pienemmät kuin asianomaiseen lukuun sisältyvä budjettikohta B03000-C2 (141 miljoonaa euroa). Lisäksi 28. tammikuuta 2011 tehdyssä hallintoneuvoston päätöksessä sallitaan ainoastaan 115 miljoonan euron suuruinen maksusitoumusmäärärahojen siirto varainhoitovuodelta toiselle, vaikka talousarvio- ja varainhallintoa koskevassa selvityksessä mainitaan 117 miljoonan euron suuruinen siirto.

YHTEISYRITYKSEN VALVONTAJÄRJESTELMIIN SISÄLTYVIÄ KESKEISIÄ VALVONTAMENETTELYJÄ KOSKEVAT HUOMAUTUKSET

23. Vuoden 2011 aikana havaittiin huomattavaa edistystä sisäisen valvonnan järjestelmien alalla. Vastaisuudessa on kuitenkin panostettava talousarvio- ja kirjanpitomenettelyjen ja niihin liittyvien valvontamenettelyjen perustamiseen ja dokumentointiin. Lisäksi virallista arviota sisäisen valvonnan järjestelmästä ei toteutettu vuoden 2011 aikana.

24. Tilinpitäjä raportoi kirjapitojärjestelmän validoinnista 27. syyskuuta 2012 ja toi esille huomattavia puutteita, jotka edellyttävät toimenpiteitä (17).

Luontaissuoritusten arviointiin sovellettava menetelmä

25. Hallintoneuvosto hyväksyi 11. marraskuuta 2011 luontaissuoritusten arviointimenetelmän (18). Luontaissuoritusten validointi perustuu ennakkovarmennukseen ja jälkitarkastuksiin. Vuonna 2011 ei suoritettu ennakkovarmennusta eikä jälkitarkastusta.

MUUT KYSYMYKSET

Sisäisen tarkastuksen toiminto ja komission sisäisen tarkastuksen osasto

26. Komission sisäisen tarkastuksen osasto ja yhteisyrityksen sisäisen tarkastuksen yksikkö suorittivat vuonna 2011 riskinarvioinnin, ja hallintoneuvosto hyväksyi 3. marraskuuta 2011 strategisen tarkastussuunnitelman kaudelle 2012–2014.

27. Hallintoneuvosto hyväksyi komission sisäisen tarkastuksen osaston toimenkuvauksen 8. maaliskuuta 2011. Yhteisyrityksen varainhoitoa koskeviin säännöksiin ei kuitenkaan ole vielä sisällytetty puiteasetuksen säännöstä (19).

28. Yhteisyritys aloitti itsenäisen toimintansa marraskuussa 2009, mutta komission sisäisen tarkastuksen osasto tai yhteisyrityksen sisäisen tarkastuksen johtaja eivät suorittaneet varmuutta koskevia sisäisiä tarkastustöitä ennen maaliskuuta 2012. Sisäisen tarkastuksen johtaja on osallistunut suoraan operatiivisiin toimiin (jälkitarkastusstrategian täytäntöönpano, keskeisiin suoritusindikaattoreihin sovellettavat puitteet sekä luontaissuoritusten ennakkovarmennukseen perustuvien tarkastuslausuntojen tarkistaminen) sekä muihin konsultointitehtäviin.

Euroopan tilintarkastustuomioistuimen tarkastusoikeudet

29. Avustussopimuksen säännöksissä ei tunnusteta tilintarkastustuomioistuimen oikeutta tarkastaa EFPIAn osakasyritysten luontaissuorituksia, vaikka ne kirjataan IMI-yhteisyrityksen tilinpäätökseen. Näistä osuuksista arvioidaan muodostuvan yhteisyrityksen toiminta-aikana noin miljardin euron kokonaismäärä.

Aiemmin esitettyjen huomautusten seuranta

30. Yhteisyrityksen ja isäntävaltiona toimivan Belgian välillä tehtiin 2. helmikuuta 2012 sopimus toimistotiloista, etuoikeuksista ja vapauksista sekä muusta Belgian yhteisyritykselle antamasta tuesta.

31. Yhteisyritys edistyi vuonna 2011 tietotekniikkaa koskevien turvallisuusperiaatteiden vakiinnuttamisessa. Toiminnan jatkuvuutta koskevaa suunnitelmaa ja palautumissuunnitelmaa ei kuitenkaan saatu valmiiksi.

Vuotuinen toimintakertomus

32. IMI-yhteisyrityksen yhtiöjärjestyksen 6 artiklan 4 kohdan ja yhteisyrityksen varainhoitoa koskevien säännösten 41 artiklan mukaan toimitusjohtajan on laadittava vuotuinen toimintakertomus, johon sisältyy tarkastuslausuma. Tarkastuslausumassa vahvistetaan, että kertomuksen sisältämät tiedot antavat oikean ja riittävän kuvan, jollei varaumissa ole toisin ilmoitettu. Helmikuussa 2012 julkaistu tarkastuslausuma ei sisältänyt varaumaa, vaikka toimintamenojen keskeisen valvontamuodon muodostavan jälkitarkastusstrategian vaikuttavuudesta ei ollut annettu tietoja.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän kertomuksen Luxemburgissa 13. marraskuuta 2012 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 73/2008, annettu 20 päivänä joulukuuta 2007, yhteisyrityksen perustamisesta innovatiivisia lääkkeitä koskevan yhteisen teknologia-aloitteen toteuttamiseksi (EUVL L 30, 4.2.2008, s. 38).

(2) Liitteessä esitetään tiedotustarkoituksessa yhteenveto yhteisyrityksen vastuualueista, toiminnoista ja resursseista.

(3) Seitsemäs tutkimuksen puiteohjelma, joka hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1), kokoaa yhteen kaikki tutkimukseen liittyvät EU-aloitteet. Puiteohjelmalla on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelma muodostaa myös eurooppalaisen tutkimusalueen keskeisen osatekijän.

(4) Yhteisyrityksen perustamista koskevan asetuksen (EY) N:o 73/2008 liitteessä olevan 11 artiklan 4 kohdan mukaisesti luontaissuorituksilla tarkoitetaan EFPIAn jäseninä olevien tutkimusta tekevien lääkeyhtiöiden muita kuin rahallisia suorituksia (henkilöstö, laitteistot, kulutustavarat jne.). Tutkimusyritysten rahoitusosuuden on oltava vähintään yhtä suuri kuin EU:n rahoitusosuus.

(5) Yhteisyrityksen perustamista koskevan asetuksen (EY) N:o 73/2008 liitteessä olevan 11 artiklan 5 kohdan mukaisesti ”EFPIAn jäseninä olevat tutkimusta tekevät yhteisyrityksen toimintaan osallistuvat lääkeyhtiöt eivät voi saada rahallista tukea IMI-yhteisyritykseltä”.

(6) Tilintarkastustuomioistuin vastaanotti tilinpäätöksen 1. heinäkuuta 2012 ja sitä koskevan oikaisun 12. lokakuuta 2012. Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(7) Tilinpäätös sisältää taseen, tuloslaskelman, rahavirtalaskelman, nettovarallisuuden muutoksia koskevan laskelman sekä tilinpäätöksen liitetiedot, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(8) Selvitys talousarvion toteuttamisesta sisältää talousarvion toteutumalaskelman liitteineen.

(9) EYVL L 248, 16.9.2002, s. 1.

(10) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(11) Asetus (EY, Euratom) N:o 2343/2002, 38 artikla.

(12) EU:n elinten tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 ja 2 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on liitetty sellaisenaan yhteisyrityksen varainhoitoa koskeviin säännöksiin.

(13) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(14) Yhteisyrityksen perustamisesta annetun asetuksen (EY) N:o 73/2008 12 artiklan 4 kohdassa säädetään, että ”IMI-yhteisyritys tekee paikan päällä selvityksiä ja tilintarkastuksia IMI-yhteisyrityksen rahoittamien tutkimustoimien osallistujien keskuudessa”. Jälkitarkastuksissa voidaan havaita edunsaajien ilmoittamia tukeen oikeuttamattomia menoja, jotka edellyttävät takaisinperintämenettelyitä.

(15) Virhetaso on laskettu käyttäen eri menoilmoituksissa ilmoitettujen kulujen ja tosiasiallisten kulujen välisen erotuksen keskiarvoa. Liikaa ilmoitettu osuus on painotettu suuruutensa perusteella.

(16) IMI-yhteisyrityksen varainhoitoa koskevien säännösten 14 artiklan perusteella sovellettiin budjettisääntöä 1/12, jotta maksuja voitiin suorittaa ennen talousarvion hyväksymistä.

(17) Tilinpitäjän raportoimat keskeiset havainnot: a) siirtovelkojen laskentaan ei sovellettu oikeaa ja vakioitua menetelmää varainhoitovuoden lopussa b) käteisvarojen hallinnassa ja arkistointimenettelyissä on parantamisen varaa c) ajan tasalle saatetun alustavan varainhoitomenettelyitä koskevan oppaan hyväksymismenettelyt olisi vakioitava d) maksuasiakirjoihin olisi liitettävä mukaan kaikki tositteet e) olisi otettava käyttöön tietotekniikkaväline, joka edistäisi sopimusten rekisteröintiä ja hallinnointia.

(18) Luontaissuoritukset ovat tukikelpoisia kuluja, joita oikeussubjekteille aiheutuu osallistumisesta toimiin, joita yhteisyritys ei korvaa.

(19) Asetus (EY, Euratom) N:o 2343/2002.

LIITE Innovatiivisia lääkkeitä koskevaa yhteistä teknologia-aloitetta toteuttava yhteisyritys (Bryssel) Vastuualueet ja toiminnot Perussopimuksen mukainen unionin toimivalta (otteet Euroopan unionin toiminnasta tehdyn sopimuksen 187 ja 188 artiklasta) 187 artikla: Unioni voi perustaa yhteisyrityksiä tai muita järjestelmiä, jotka ovat tarpeen, jotta unionin tutkimusta, teknologista kehittämistä ja esittelyä koskevat toimintaohjelmat voidaan panna täytäntöön asianmukaisesti. 188 artikla: Neuvosto antaa 187 artiklassa tarkoitetut säännökset komission ehdotuksesta sekä Euroopan parlamenttia ja talous- ja sosiaalikomiteaa kuultuaan. Euroopan parlamentti ja neuvosto antavat 183, 184 ja 185 artiklassa tarkoitetut säännökset tavallista lainsäätämisjärjestystä noudattaen sekä talous- ja sosiaalikomiteaa kuultuaan. Täydentävien toimintaohjelmien hyväksymiseen tarvitaan niiden jäsenvaltioiden suostumus, joita asia koskee. Yhteisyrityksen toimivaltuudet Tavoitteet (asetus (EY) N:o 73/2008 yhteisyrityksen perustamisesta, 2 artikla) IMI-yhteisyritys osallistuu Euroopan yhteisön seitsemännen puiteohjelman ja erityisesti seitsemännen puiteohjelman täytäntöön panemiseksi toteutettavan ”Yhteistyö”-erityisohjelman aihealueen ”Terveys” toteuttamiseen. Sen tavoitteena on parantaa huomattavasti lääkekehitysprosessin toimivuutta ja tehokkuutta, jotta lääkeala tuottaisi pitkällä aikavälillä tehokkaampia ja turvallisempia innovatiivisia lääkkeitä. Erityisesti se: a) tukee kilpailua edeltävän vaiheen lääketutkimusta ja -kehitystä jäsenvaltioissa ja seitsemänteen puiteohjelmaan assosioituneissa maissa koordinoidulla lähestymistavalla, jolla pyritään poistamaan lääkekehitysprosessissa todetut tutkimuksen pullonkaulat b) tukee innovatiivisia lääkkeitä koskevan yhteisen teknologia-aloitteen tutkimusohjelman toteuttamista, jäljempänä ”tutkimustoimet”, erityisesti myöntämällä rahoitustukea kilpailuun perustuvien ehdotuspyyntöjen kautta c) varmistaa täydentävyyden muiden seitsemännen puiteohjelman toimien kanssa d) toimii julkisen ja yksityisen sektorin kumppanuutena, jossa pyritään lisäämään tutkimusinvestointeja biolääketieteen alalla jäsenvaltioissa ja seitsemänteen puiteohjelmaan assosioituneissa maissa kokoamalla yhteen resursseja ja lisäämällä julkisen ja yksityisen sektorin yhteistyötä e) edistää pienten ja keskisuurten yritysten osallistumista yhteisyrityksen toimiin seitsemännen puiteohjelman tavoitteiden mukaisesti. Tehtävät (Liite ”Innovatiivisia lääkkeitä koskevan yhteisen teknologia-aloitteen toteuttamiseksi perustettavan yhteisyrityksen yhtiöjärjestys”, 1 artikla) Innovatiivisia lääkkeitä koskevan yhteistä teknologia-aloitetta toteuttavan yhteisyrityksen (jäljempänä IMI-yhteisyritys) päätehtävät ja toiminta-alat ovat seuraavat a) varmistaa innovatiivisia lääkkeitä koskevan yhteisen teknologia-aloitteen perustaminen ja kestävä hallinnointi b) määritellä ja toteuttaa 18 artiklassa tarkoitetut vuotuiset toteutussuunnitelmat ehdotuspyyntöjen avulla c) tarkistaa säännöllisesti innovatiivisten lääkkeiden alan yhteisen teknologia-aloitteen tutkimusohjelmaa ja tehdä siihen sen toteutusaikana tieteen kehityksen edellyttämät tarkistukset d) hankkia käyttöön tarvittavat julkisen ja yksityisen sektorin voimavarat e) luoda ja kehittää tiivistä ja pitkäaikaista yhteistyötä yhteisön, alan teollisuuden ja muiden sidosryhmien, kuten sääntelyelinten, potilasjärjestöjen, tiedelaitosten ja kliinisten tutkimuskeskusten välillä, sekä alan teollisuuden ja tiedelaitosten välistä yhteistyötä f) helpottaa toiminnan koordinointia alan kansallisten ja kansainvälisten toimien kanssa g) toteuttaa tiedonvälitys- ja tiedotustoimia h) vaihtaa tietoja ja olla vuorovaikutuksessa jäsenvaltioiden ja seitsemänteen puiteohjelmaan assosioituneiden maiden kanssa tätä varten erityisesti perustetun ryhmän, jäljempänä ”IMIin osallistuvien valtioiden edustajien ryhmä”, kautta i) järjestää vähintään vuosittain tapaaminen sidosryhmien kanssa, jäljempänä ”sidosryhmäfoorumi”, jotta voidaan varmistaa IMI-yhteisyrityksen tutkimustoimien avoimuus ja läpinäkyvyys sidosryhmien suuntaan j) tiedottaa IMI-yhteisyrityksen kanssa avustussopimuksen, jäljempänä ”avustussopimus”, tehneille oikeussubjekteille mahdollisuudesta saada lainaa Euroopan investointipankista ja erityisesti seitsemännessä puiteohjelmassa perustetusta riskinjakorahoitusvälineestä k) julkaista hankkeita koskevaa tietoa, mukaan luettuina osallistujien nimet ja IMI-yhteisyrityksen kullekin osallistujalle myöntämän rahoitusosuuden määrä l) varmistaa innovatiivisia lääkkeitä koskevan yhteisen teknologia-aloitteen tehokkuus m) harjoittaa muuta toimintaa, joka on tarpeen tämän asetuksen 2 kohdassa tarkoitettujen tavoitteiden saavuttamiseksi. Hallinto (asetuksen (EY) N:o 73/2008 liite ”Innovatiivisia lääkkeitä koskevan yhteisen teknologia-aloitteen toteuttamiseksi perustettavan yhteisyrityksen yhtiöjärjestys”, 4 artikla) 1 – Hallintoneuvosto 2 – Toimitusjohtaja 3 – Tieteellinen komitea 4 – Kaksi neuvoa-antavaa elintä IMI-yhteisyritykseen osallistuvien valtioiden edustajien ryhmä ja sidosryhmäfoorumi. 5 – Sisäinen tarkastus Euroopan komission sisäinen tarkastaja (asetuksen (EY) N:o 73/2008 liite ”Innovatiivisia lääkkeitä koskevan yhteisen teknologia-aloitteen toteuttamiseksi perustettavan yhteisyrityksen yhtiöjärjestys”, 10 artikla) IMI-yhteisyrityksen omat sisäiset tarkastusvalmiudet (asetuksen N:o 73/2008 6 artikla). 6 – Ulkoinen tarkastus Euroopan tilintarkastustuomioistuin (asetuksen (EY) N:o 73/2008 liitteenä olevan yhtiöjärjestyksen 17 artiklan 5 kohta ja IMI-yhteisyrityksen varainhoitoa koskevien säännösten 126 artikla) 7 – Vastuuvapauden myöntävä viranomainen Euroopan parlamentti myöntää vastuuvapauden neuvoston suosituksesta. (asetuksen (EY) N:o 73/2008 11 artiklan 4 kohta ja IMI-yhteisyrityksen varainhoitoa koskevien säännösten 129 artikla) Yhteisyrityksen resurssit vuonna 2011 Talousarvio Lopullisessa talousarviossa oli maksusitoumusmäärärahoja 285 379 570 euroa ja maksumäärärahoja 88 898 250 euroa. Määriin sisältyivät varainhoitovuodelta 2010 siirretyt 116 862 090 euron maksusitoumusmäärärahat ja 64 506 677 euron maksumäärärahat. Henkilöstö 31. joulukuuta 2011 Henkilöstötaulukossa on 31 tointa (26 väliaikaista toimihenkilöä ja 5 sopimussuhteista toimihenkilöä), joista oli täytetty 31 tointa Henkilöstö — Väliaikaiset toimihenkilöt: 26 — Sopimussuhteiset toimihenkilöt: 6 (yksi sopimussuhteinen toimihenkilö otettiin palvelukseen erään väliaikaisen toimihenkilön äitiyslomaa silmällä pitäen) — Työkomennuksella olevat kansalliset asiantuntijat: 0 — Paikallinen henkilöstö: 0 Henkilöstön tehtävät jakaantuivat seuraavasti: — operatiiviset tehtävät: 6 — hallinnolliset tehtävät: 8 (1) — monialaiset tehtävät: 17 Tuotteet ja palvelut vuonna 2011 Käynnisti tai valmisteli uusia ehdotuspyyntömenettelyjä; huolehti arvioinnista, neuvotteluista ja avustusten hallinnoinnista sekä jatkuvasta yhteydenpidosta edunsaajiin ja muihin osallistujiin ja näiden tukemisesta ja opastamisesta; piti yhteyttä keskeisiin sidosryhmiin ja järjesti tapaamisia ja tapahtumia niitä varten; neuvoi ja tuki perustajaosakkaita innovatiivisia lääkkeitä koskevan tutkimusstrategian ja siihen liittyvien toimien osalta. Lähde: IMI-yhteisyrityksen toimittamat tiedot. (1) Hallinnollisia tehtäviä hoitavien hallintoavustajien määrä. Lähde: IMI-yhteisyrityksen toimittamat tiedot.